เตือนภัยชาวสวนระวัง 2 ด้วงบุกเข้าทำลายต้นอินทผลัม เกษตรกรตัดวงจรแพร่ระบาดหมั่นทำความสะอาดสวน
นายศรุต สุทธิอารมณ์ ผู้อำนวยการสำนักวิจัยพัฒนาการอารักขาพืช กรมวิชาการเกษตร เปิดเผยว่า ในช่วงนี้ขอแจ้งเตือนให้เกษตรกรเฝ้าระวังการระบาดของด้วงแรดมะพร้าวและด้วงงวงมะพร้าว หรือด้วงสาคู โดยเริ่มพบการระบาดในสวนอินทผลัมซึ่งเป็นพืชที่เกษตรกรนิยมปลูกมากขึ้น โดยด้วงแรดมะพร้าวจะเป็นศัตรูด่านหน้าเข้าไปเจาะกินก่อนหลังจากนั้นด้วงงวงมะพร้าวตามเข้ามาทำลาย โดยวางไข่บริเวณบาดแผลตามลำต้น  บริเวณที่ด้วงแรดมะพร้าวเจาะไว้ หรือบริเวณรอยแตกของเปลือก รวมทั้งยังสามารถเจาะส่วนที่อ่อนรวมถึงส่วนลำต้นบริเวณซอกโคนกาบใบเพื่อวางไข่ได้ โดยหนอนที่ฟักออกจากไข่จะกัดกินชอนไชไปในลำต้นทำให้เกิดแผลเน่าภายใน บางครั้งอาจมีของเหลวข้นสีน้ำตาลมีกลิ่นเหม็นไหลออกมาจากบริเวณรอยแผลที่โดนเจาะ ต้นอินทผลัมที่ถูกทำลายจะแสดงอาการใบเหี่ยวเฉาเพราะท่อน้ำ ท่ออาหารภายในลำต้นถูกทำลายไม่สามารถส่งน้ำและอาหารไปถึงยอดได้ บริเวณที่หนอนทำลายจะเป็นโพรงรูและแผลเน่าต่อเนื่องไปในบริเวณใกล้เคียง ซึ่งตัวหนอนจะกัดกินไปจนกระทั่งต้นเป็นโพรงใหญ่และทำให้ต้นอินทผลัมตายในที่สุด การป้องกันกำจัดด้วงงวงมะพร้าวที่พบการเข้าทำลายในต้นอินทผลัมให้ตัดโค่นทอนเป็นท่อนแล้วผ่า  พร้อมกับจับหนอนไปทำลาย และไม่ควรให้ต้นอินทผลัมเกิดแผลเพราะจะเป็นช่องทางให้ด้วงงวงมะพร้าววางไข่และตัวหนอนที่ฟักจากไข่จะเจาะเข้าทำลายในต้นอินทผลัมได้ อย่างไรก็ตาม หากลำต้นเป็นรอยแผล ควรทาด้วยน้ำมันหล่อลื่นเครื่องยนต์ที่ใช้แล้วหรือชันยา เรือผสมกับน้ำมันยาง เพื่อป้องกันการวางไข่ พร้อมกับใช้กับดักฟีโรโมนชนิดดึงดูดด้วงงวงมะพร้าวเพื่อล่อตัวเต็มวัยมาทำลาย ซึ่งกับดักฟีโรโมนสามารถลดจำนวนประชากรด้วงงวงมะพร้าวได้โดยตรงและลดการวางไข่ได้ผลอีกด้วย โดยตัวกับดักทำจากถังพลาสติกใส่น้ำไว้และใช้แผ่นฟิวเจอร์บอร์ดสีดําประกอบกันเป็นฉากที่ด้านบนเหนือตัวถัง ซึ่งฟีโรโมนในกับดักจะมีกลิ่นดึงดูดด้วงงวงมะพร้าวให้บินเข้าหาชนฉากฟิวเจอร์บอร์ดและร่วงลงในถังจมน้ำตายในที่สุด โดยแนะนำเกษตรกรให้ติดกับดัก ในอัตรา 1 กับดักต่อพื้นที่ 10-12 ไร่ ขณะที่ด้วงงวงมะพร้าวเป็นศัตรูพืชที่พบการเข้าทำลายในพืชเศรษฐกิจที่สำคัญ เช่น มะพร้าว อินทผลัม และพืชตะกูลปาล์มอื่นๆ โดยมักพบเข้าทำลายตามรอยแผลที่ด้วงแรดมะพร้าวเจาะไว้เป็นช่องทางให้ด้วงงวงมะพร้าววางไข่และฟักออกเป็นตัวหนอนเข้าไปทำลายในต้นอินทผลัมได้ง่ายขึ้น ดังนั้นจึงต้องป้องกันกำจัดด้วงแรดมะพร้าวไม่ให้ระบาดในสวน โดยแหล่งขยายพันธุ์ของด้วงแรดมะพร้าวส่วนใหญ่มาจากการทิ้งเศษพืช ซากเน่าเปื่อยของตอมะพร้าวหรือปาล์มน้ำมัน กองมูลสัตว์เก่า กองปุ๋ยหมัก ปุ๋ยคอก ขุยมะพร้าว เกษตรกรควรทำความสะอาดสวน ไม่ให้เป็นแหล่งแพร่ขยายพันธุ์ของด้วงแรดมะพร้าว ซึ่งทั้งด้วงแรดมะพร้าวและด้วงงวงมะพร้าวเป็นศัตรูพืชที่พบการกระจายได้ทั่วประเทศและระบาดได้ตลอดทั้งปีโดยการเข้าทำลายในระยะแรกๆ ยากต่อการมองเห็น ดังนั้นเกษตรกรจึงควรเฝ้าระวังและป้องกันกำจัดตามคำแนะนำโดยทันที